সিরিয়ায় আক্রমণ আমেরিকার, আকাশপথে ৩৫ টি নিশানায় গোলাবর্ষণ

ওয়েবডেস্ক- অতর্কিতে আক্রমণ চালিয়ে ভেনেজুয়েলার (Venezuela) প্রেসিডেন্ট নিকোলাস মাদুরো (President Nicolas Maduro) ও তার স্ত্রীকে আমেরিকায় (America) তুলে নিয়ে এসেছেন মার্কিন প্রেসিডেন্ট ডোনাল্ড ট্রাম্প (US President Donald Trump) । এখন তাঁরা আমেরিকার জেলে বন্দি। এর পরেই গ্রীনল্যান্ডের ক্ষমতা দখল করার পরিকল্পনার কথা বলেছেন ট্রাম্প। শুধু বলা নয়, রীতিমতো হুমকি দিয়েছেন তিনি, যে সোজা কথায় কাজ না হলে, প্রয়োজনে অন্য পথ। এই উত্তপ্ত আবহে এবার পশ্চিম এশিয়া জুড়ে হামলা চালালো আমেরিকা। যা নিয়ে শোরগোল আন্তর্জাতিক মহলে।

জানা গেছে, শনিবার পশ্চিম এশিয়ার দেশ সিরিয়াজুড়ে (Syria) এই তাণ্ডব চালায় মার্কিন যুক্তরাষ্ট্র। আকাশপথে ৩৫টি নিশানায় গোলাবর্ষণ মার্কিন সেনার। এই হামলায় কারুর মৃত্যু হ্যেছে কিনা সে সম্পর্কে স্পষ্ট করে এখনও কিছু জানা যায়নি। গোটা বিষয় নিয়ে আইএস অর্থাৎ ইসলামিক স্টেটের পক্ষ থেকে এখনও অবধি কিছু জানানো হয়নি। সম্প্রতি

আরও পড়ুন- ভারতে প্রথম দূত পাঠাল তালিবান সরকার! কে এই নূর আহমেদ নূর?

সিরিয়ার ইসলামিক স্টেটের হামলায় দুই মার্কিন সেনা জওয়ান এবং এক মার্কিন নাগরিকের মৃত্যু হয়েছিল। সেই সময় মার্কিন প্রেসিডেন্ট ডোনাল্ড ট্রাম্প হুমকি দিয়েছিলেন যে ‘কাউকে ছাড়া হবে না। এই আক্রমণে মোক্ষম জবাব দেব আমরা। আমি বলছি, ভয়ঙ্কর প্রত্যাঘাত হবে।’

মার্কিন সেন্ট্রাল কমান্ডের মুখপাত্র ক্যাপ্টেন টিমথি হকিন্স জানিয়েছেন, ”সিরিয়া জুড়ে আইএসকে লক্ষ্য করে হামলা চালানো হয়েছে।” একই সঙ্গে জানানো হয়েছে, আমাদের বার্তাটি একই রকম কঠোর, যদি তোমরা আমাদের যোদ্ধাদের ক্ষতি করো, তবে আমরা তোমাদের খুঁজে বের করব, পৃথিবীর যে প্রান্তেই থাকো না কেন, খুঁজে বের করে হত্যা করব। তোমরা ন্যায়বিচার এড়ানোর জন্য যতই চেষ্টা করো না কেন।”

প্রসঙ্গত, মোল্লাতন্ত্রের বিরুদ্ধে অগ্নিগর্ভ ইরান। সেই দেশের ছাত্র-ছাত্রী থেকে শুরু করে আমজনতা, সবার মুখে একটাই স্লোগান, স্বৈরাচারী শাসনের পতন চাই।’ উত্তপ্ত ইরান। এই পরিস্থিতিতে গোটা ইরানের ইন্টারনেট পরিষেবা বন্ধ করার সিদ্ধান্ত নিয়েছে খামেনেই-এর প্রশাসন। এই আবহে মার্কিন প্রেসিডেন্ট ডোনাল্ড ট্রাম্প বলেছেন, ‘বর্তমানে ইরান বিরাট সমস্যার মধ্যে রয়েছে। এই পরিস্থিতি হবে তা ঘুণাক্ষরেও কেউ ভাবতে পারেনি। আমরা এই পরিস্থিতি খুব সাবধানে পর্যবেক্ষণ করছি’।